A-thài Kok-chè Iá-kiû Hùn-liān Tiong-sim

A-thài Kok-chè Iá-kiû Hùn-liān Tiong-sim (koh hō-chò A-thài Iá-kiû-tiôⁿ, A-thài Kok-chè Iá-kiû Chhun ia̍h-sī A-thài Iá-kiû Chhun) sī Tâi-oân Tâi-lâm-chhī An-lâm-khu ê iá-kiû hn̂g-khu, pau-hâm sêng-pāng chú-kiû-tiôⁿ kah hù-kiû-tiôⁿ, siàu-pāng chú-kiû-tiôⁿ kah hù-kiû-tiôⁿ, sek-lāi-gōa tâu-táⁿ liān-si̍p-tiôⁿ kah 2-ê lāi-iá liān-si̍p-tiôⁿ lóng-chóng 7-ê kiû-tiôⁿ. Le̍k-sú 2012 nî 5 goe̍h 19, Tâi-lâm-chhī Chhī-tióⁿ Lōa Chheng-tek kí-pān Khé-tōng A-thài Kok-chè Iá-kiû Chhun Tiû-siat kì-chiá-hōe. 2018 nî 3 goe̍h 17, tē-it-kî kang-têng khai-sí khí, heng-kiàn keng-hùi chha-put-to 6.5-ek, pau-hâm chi̍t-ê thang iông-la̍p 8000-lâng ê siàu-pāng chú-kiû-tiôⁿ kah chi̍t-ê 1000-se̍k ê hù-kiû-tiôⁿ kiam lúi-kiû-tiôⁿ, pún-té beh phòe-ha̍p 2017 nî U-12 Sè-kài-poe tī 2017 nî oân-kang, m̄-koh āu--lâi iân-kî kàu 2019 nî 7 goe̍h 26, phòe-ha̍p hit-nî ê U-12 Sè-kài-poe khé-iōng. 2020 nî 8 goe̍h 10 hō, tē-jī-kî kang-têng tāng-kang, heng-kiàn keng-hùi chha-put-to 19.35, pau-hâm chi̍t-ê thang iông-la̍p 25000-lâng ê sêng-pāng chú-kiû-tiôⁿ kah chi̍t-ê 3000-se̍k ê hù-kiû-tiôⁿ, lēng-gōa koh-ū sêng-pāng kui-keh ê lāi-iá liān-si̍p-tiôⁿ kah sek-lāi-gōa tâu-táⁿ liān-si̍p-tiôⁿ, 2025 nî 1 goe̍h 21 oân-kang. Chū 2023 nî khai-sí, Tiong-hôa Chit-pāng Thóng-it 7-ELEVEn Sai tio̍h ū tī A-thài Iá-kiû-tiôⁿ chìn-hêng chhun-hùn, mā khai-sí ū Tiong-hôa Chit-pāng jī-kun ê pí-sài pâi tī A-thài Sêng-pāng Hù-kiû-tiôⁿ. 2025 nî chú-kiû-tiôⁿ khí-hó liáu-āu Hân-kok Chit-pāng Lotte Kī-jîn mā bat kàu chia chìn-hêng chhun-hùn. Tī khé-iōng liáu-āu, A-thài Kok-chè Iá-kiû Hùn-liān Tiong-sim tī 2025 nî 7 goe̍h chiâⁿ-chò kok-ka iá-kiû hùn-liān ki-tē (tû-liáu sêng-pāng chú-kiû-tiôⁿ í-gōa). Kâng-nî 10 goe̍h, khó-lū--tio̍h Tâi-lâm Chhī-li̍p Iá-kiû-tiôⁿ siū-tio̍h hong-thai éng-hióng sioⁿ-kòe giâm-tiōng, Thóng-it Sai kah Tâi-lâm-chhī Chèng-hú hia̍p-tiau 2026 nî thàu-kòe cho͘-iōng ê hong-sek kā chú-tiôⁿ sóa-khì A-thài sêng-pāng chú-kiû-tiôⁿ. Tē-tiôⁿ Kui-ōe A-thài Iá-kiû Chhun tī Kok-li̍p Tâi-oân Le̍k-sú Phok-bu̍t-koán piⁿ--á, chiàm-tē 30.27 kong-khéng, í làm-á-tē le̍k-hòa siat-kè. Pau-hâm sêng-pāng chú-kiû-tiôⁿ hù-kiû-tiôⁿ, siàu-pāng chú-kiû-tiôⁿ hù-kiû-tiôⁿ, sek-lāi-gōa tâu-táⁿ liān-si̍p-tiôⁿ kah 2-ê lāi-iá liān-si̍p-tiôⁿ, lóng-chóng 7-ê kiû-tiôⁿ. Kí-hêng Sài-sū Siàu-pāng kiû-tiôⁿ U-12 Sè-kài-poe Iá-kiû-sài: 2019 nî, 2021 nî, 2023 nî, 2025 nî Sêng-pāng chú-kiû-tiôⁿ U-15 A-chiu Chheng-siàu-pāng Kím-phiau-sài: 2025 nî Thâu-chi̍t-tiôⁿ Tiong-hôa Chit-pāng it-kun sài-sū: 2026 nî 3 goe̍h 29 (Tâi-kǹg Hiông-eng 1:3 Thóng-it 7-ELEVEn Sai) Kau-thong Chu-sìn Kong-chhia A-thài Sêng-pāng Chú-kiû-tiôⁿ: 904 (Éng-khong Lîm-sî Choán-ūn-chām － Hô-sūn Choán-ūn-chām － Lo̍k-ní-mn̂g Thian-hiō-kiong / Sì-chhó) 905 (O͘-tek Saⁿ-chheng-kiong － Éng-khong Hóe-chhia-thâu － Hô-sūn Choán-ūn-chām － Sèng-bó-biō (Siâⁿ-an-lō͘)) A-thài Siàu-pāng Chú-kiû-tiôⁿ: 20（Jîn-tek Choán-ūn-chām － Éng-khong Hóe-chhia-thâu － Hô-sūn Choán-ūn-chām －An-lâm Pēⁿ-īⁿ) 18 (Kok-bîn-lō͘ / Tāi-sêng Kok-tiong － Tâi-lâm Hóe-chhia-thâu － Hô-sūn Choán-ūn-chām) Hô-sūn Choán-ūn-chām: 5 (Hô-sūn Choán-ūn-chām－Tâi-lâm Hóe-chhia-thâu－Chhī-li̍p Pēⁿ-īⁿ / Tāi-kah-lí) Kiat 3 (Siān-hòa Choán-ūn-chām － An-tēng － Hô-sūn Choán-ūn-chām / Tâi-lâm Choán-ūn-chām) Lēng-gōa tī kiû-tiôⁿ hù-kīn mā ū chi̍t-kóa thang chioh kong-kiōng kha-ta̍h-chhia YouBike 2.0 ê só͘-chāi. Chham-khó Chu-liāu Gōa-pō͘ Liân-kiat Tâi-oân Pāng-kiû Wiki-koán：亞太國際棒球訓練中心(Hàn-gí)